Cyngorhau Cymuned yng Nghymru

24 Cathedral Road / 24 Heol y Gadeirlan

Cardiff / Caerdydd

CF11 9LJ

Tel / Ffôn: 029 2032 0500

Fax / Ffacs: 029 2032 0600

Textphone / Ffôn testun: 029 2032 0660

[info@audit.wales](mailto:info@audit.wales) / post@archwilio.cymru

[www.audit.wales](http://www.audit.wales/) / [www.archwilio.cymru](http://www.archwilio.cymru)

Drwy ebost

**Cyfeirnod:** Hysbysiad Archwilio 2022

**Dyddiad cyhoeddi:** 17 Mawrth 2022

Annwyl Syr/Madam

# Archwilio Cyfrifon 2022

Mae’r llythyr hwn yn cynnwys gwybodaeth bwysig ar gyfer yr archwiliad allanol statudol. Mae’n cynnwys hysbysiad archwilio ac esboniad o’r hyn y mae’n rhaid i chi ei wneud yn awr. Mae’n bwysig i chi ddarllen y cynnwys yn ofalus er mwyn sicrhau eich bod yn darparu’r holl wybodaeth ofynnol i’ch archwilydd mewn pryd. Os bydd rhaid inni ofyn am y wybodaeth hon eto yn ystod yr archwiliad, efallai y bydd y Cyngor yn achosi ffioedd archwilio ychwanegol. Mae **Atodiad 1** yn nodi’r camau nesaf y mae angen i chi eu cymryd ar gyfer yr archwiliad.

## Penodi dyddiad ar gyfer arfer hawliau etholwyr i ofyn cwestiynau a mynegi gwrthwynebiad yn ystod archwiliad

Mae’r Archwilydd Cyffredinol wedi penodi **dydd Llun, 12 Medi 2022**, fel y dyddiad y caiff etholwyr arfer eu hawliau o dan Ddeddf Archwilio Cyhoeddus (Cymru) 2004.

Rydym hefyd yn amgáu copi o ffurflen flynyddol 2022 i chi ei llenwi a’i dychwelyd i ni. Sylwch ar y canlynol, os gwelwch yn dda:

* rhaid i’r ffurflen flynyddol gael ei hardystio gan y Swyddog Ariannol Cyfrifol a’i chymeradwyo gan y Cyngor, erbyn 30 Mehefin 2022. Os na ellwch wneud hynny, rhaid i chi gyhoeddi hysbysiad ar eich gwefan a’ch hysbysfwrdd yn egluro pam. Ceir hysbysiad enghreifftiol yn **Atodiad 1**. Bydd methu â gwneud hynny yn arwain at farn archwilio amodol.
* anfonwch eich ffurflen flynyddol atom wedi’i chwblhau a’i chymeradwyo, ynghyd â’r holl wybodaeth y gofynnwyd amdani, erbyn 15 Gorffennaf 2022 fan bellaf. Dylid cyflwyno’r ffurflen flynyddol a’r wybodaeth ategol cyn gynted â phosibl ac ni ddylech aros tan y dyddiad a nodir uchod. Bydd hyn yn ein helpu i reoli ein llwyth gwaith cyffredinol. Fodd bynnag, ni fyddwn yn gallu cyhoeddi ein barn archwilio tan ar ôl 12 Medi 2022.

## Amserlen i’r cyhoedd gael arolygu’r cyfrifon

Rhaid i bob cyngor sicrhau bod ei gyfrifon a’i ddogfennau ategol ar gael i’w harchwilio gan y cyhoedd. Mae hwn yn faes lle rydym yn derbyn llawer o gwynion ynglŷn â chynghorau tref a chymuned. Mae delio â’r cwynion hyn yn ychwanegu at gost yr archwiliad. Felly, rydym yn argymell bod cynghorau'n dilyn yr amserlen a nodir isod:

* eu bod erbyn **20 Mehefin 2022** **yn cyhoeddi’r hysbysiad archwilio amgaeedig** ar hysbysfwrdd yn yr ardal **AC** ar wefan y Cyngor am 14 diwrnod calendr o leiaf; ac
* ar ôl y 14 diwrnod calendr y cyfeirir atynt uchod, yn gwneud trefniadau priodol i’r **cyhoedd archwilio’r** cyfrifon a’r dogfennau ategol **am gyfanswm o 20 diwrnod gwaith o 4 Gorffennaf tan 29 Gorffennaf**.

Mae’r Rheoliadau yn ei gwneud yn ofynnol i’r cyfrifon fod ar gael i’w harchwilio ar rybudd rhesymol yn ystod y cyfnod archwilio. Os bydd trefniadau’r cyngor yn eithrio unrhyw ddiwrnodau gwaith (o ddydd Llun i ddydd Gwener ac eithrio gwyliau banc), yna rhaid ymestyn y cyfnod archwilio yn briodol. Mae'r dyddiadau a nodir uchod yn caniatáu i gynghorau sy'n rhwym i’r dull archwilio newydd sicrhau bod eu cofnodion ar gael i'w harchwilio gan y cyhoedd cyn darparu'r un dogfennau i'w harchwilio. Os ydych yn dymuno cymhwyso dyddiadau amgen ar gyfer yr hysbyseb a'r arolygiad, rhaid i chi sicrhau bod y trefniadau a wnewch yn cydymffurfio â Rheoliadau Cyfrifon ac Archwilio (Cymru) 2014. Dylai cynghorau nodi y gallant gyhoeddi'r hysbysiad archwilio cyn iddynt gymeradwyo eu ffurflenni blynyddol ond rhaid i'r cyfnod arolygu cyhoeddus ddilyn dyddiad y gymeradwyaeth.

## Archwiliadau blynyddoedd blaenorol heb eu cwblhau

Rydym wrthi’n gweithio drwy’r ôl-groniad sydd gennym o archwiliadau ar gyfer 2021 a blynyddoedd ynghynt. Ein nod yw cyhoeddi'r holl ffurflenni blynyddol ardystiedig y gallwn dros yr ychydig fisoedd nesaf. Fodd bynnag, nid ydym eto wedi derbyn tua 125 o ffurflenni blynyddol ar gyfer 2020-21 a nifer sylweddol o ffurflenni blynyddol ar gyfer blynyddoedd ynghynt.

Er mwyn gwella prydlondeb archwiliadau yn ystod y blynyddoedd i’w dod, ein nod yw diweddaru pob cyngor yn 2022. Byddwn yn cysylltu â phob cyngor nad yw eto wedi darparu cyfrifon blynyddoedd cynharach dros yr wythnosau nesaf. Efallai y bydd angen gwaith archwilio ychwanegol yn y cynghorau hyn a byddwn hefyd yn ystyried a oes angen arfer pwerau adrodd statudol yr Archwilydd Cyffredinol yn y cynghorau hyn.

Rhaid i chi lenwi, cymeradwyo ac anfon ffurflen 2022 atom, hyd yn oed os nad yw eich archwiliad am 2021 (a blynyddoedd cynharach) wedi cael ei gwblhau eto.

## Trefniadau archwilio newydd

Y llynedd, fe wnaethom eich hysbysu ein bod, oherwydd effaith COVID-19, wedi gohirio cyflwyno ein trefniadau archwilio newydd am flwyddyn. Gan y bydd y cyfyngiadau sy'n deillio o COVID-19 bellach yn cael eu diddymu’n llwyr o ddiwedd mis Mawrth, rydym wedi penderfynu y byddwn yn gweithredu'r trefniadau newydd eleni.

Tynnir eich sylw at yr amserlen sydd ynghlwm wrth yr e-bost eglurhaol sy'n nodi pryd y bydd pob cyngor yn rhwym i'r trefniadau newydd. Ar gyfer y cynghorau hynny sy'n rhwym i'r trefniadau newydd eleni, byddwn yn cysylltu â chi ar wahân gyda manylion am sut i roi'r wybodaeth ychwanegol y mae ei hangen arnom.

Hyd yn oed os ydych yn rhwym i’r trefniadau archwilio newydd, mae angen i chi gyflwyno'ch ffurflen flynyddol a'r wybodaeth a nodir yn yr hysbysiad archwilio hwn.

## Newidiadau mewn clercod

Os nad chi yw clerc y corff mwyach, rhowch wybod i ni ar unwaith, os gwelwch yn dda. Gallwch ysgrifennu atom yn [archwiliadcyngorcymunedol@archwilio.cymru](mailto:archwiliadcyngorcymunedol@archwilio.cymru).

Yn gywir

Deryck Evans

Deryck Evans

Rheolwr

Ar gyfer ac ar ran Archwilydd Cyffredinol Cymru

## Atodiad 1 – Y camau nesaf

## Cwblhau’r ffurflen flynyddol

Dylech lenwi’r ffurflen flynyddol yn llawn cyn gynted â phosibl a sicrhau bod eich archwilydd mewnol wedi cwblhau ei waith cyn i’r ffurflen flynyddol gael ei chymeradwyo. Bydd y Canllaw i Ymarferwyr (Llywodraethu ac Atebolrwydd i gynghorau lleol yng Nghymru) yn gymorth i chi gwblhau’r ffurflen flynyddol.

Yna, rhaid i’r Swyddog Ariannol Cyfrifol ardystio’r ffurflen flynyddol erbyn 30 Mehefin a rhaid i’r corff gymeradwyo’r ffurflen flynyddol hefyd erbyn 30 Mehefin. Ni chaiff y corff ddirprwyo’r gymeradwyaeth hon i bwyllgor.

**30 Mehefin yw’r dyddiad olaf y cewch gymeradwyo’r ffurflen flynyddol. Dylech geisio llenwi’r ffurflen flynyddol yn gynt os gellwch. Os na ellwch lenwi’r ffurflen flynyddol cyn y dyddiad hwn, bydd angen i chi gyhoeddi’r hysbysiad priodol fel y nodir yn Atodiad 2. Bydd angen i chi hefyd sicrhau eich bod yn cydymffurfio â gofynion y Rheoliadau wrth hysbysebu'r archwiliad.**

## Anfon y ffurflen flynyddol at yr archwilydd

Unwaith y bydd y ffurflen flynyddol wedi cael ei chymeradwyo, dylech ei hanfon yn syth, ynghyd â’r dogfennau eraill a nodir ar **dudalennau 5 a 6** y llythyr hwn, at eich archwilydd yn:

Archwiliadau Cynghorau Cymuned

Archwilio Cymru

24 Heol y Gadeirlan

Caerdydd

CF11 9LJ

Gallwch hefyd eu cyflwyno drwy e-bost at [**archwiliadcyngorcymunedol@archwilio.cymru**](mailto:archwiliadcyngorcymunedol@archwilio.cymru)

Dylid anfon y ffurflen flynyddol a’r dogfennau ategol at yr archwilydd cyn gynted â phosibl ar ôl eu cymeradwyo. **Fodd bynnag, rhaid inni eu derbyn erbyn 15 Gorffennaf 2022 fan bellaf.**

Dylech gadw copi o’r ffurflen flynyddol i’w harchwilio gan y cyhoedd.

## Hysbysiad archwilio

**Rhaid i chi arddangos yr hysbysiad archwilio amgaeedig (tudalen 6)** mewn man amlwg yn yr ardal. Argymhellwn y dylid gwneud hyn erbyn 20 Mehefin 2022. Rhaid arddangos yr hysbysiad hefyd ar wefan y cyngor. Dylid arddangos hysbysiadau cydbwyllgorau ar wefannau’r cynghorau sy’n aelodau ohonynt. Rhaid i’r hysbysiad barhau i gael ei arddangos am o leiaf 14 diwrnod (tan 3 Awst os caiff ei arddangos ar 20 Mehefin).

Mae’r dyddiadau perthnasol wedi eu hargraffu ar yr hysbysiad yn barod. Mae angen i chi fewnosod eich manylion cyswllt fel y nodir ar yr hysbysiad.

Bydd methu â chydymffurfio â’r gofynion hyn yn peri i’r tîm archwilio gyhoeddi hysbysiad archwilio newydd ac ailgychwyn y broses.

Cewch arddangos yr hysbysiad am fwy na 14 diwrnod os ydych yn dymuno.

## Archwilio’r cyfrifon

Rhaid i chi sicrhau bod y ffurflen flynyddol a’ch cofnodion cyfrifyddu ar gael i’w harchwilio gan y cyhoedd am 20 diwrnod gwaith ar rybudd rhesymol. Mae’r hysbysiad archwilio yn nodi ein dyddiadau argymelledig ar gyfer y cyfnod archwilio, ar sail argaeledd o ddydd Llun i ddydd Gwener. Os ydych yn dymuno defnyddio dyddiadau eraill, cyfrifoldeb y Cyngor yw sicrhau bod y cyfnod arolygu yn cydymffurfio â gofynion y Rheoliadau.

Bydd methu â chydymffurfio â’r gofynion hyn **yn llawn** yn peri i’r tîm archwilio gyhoeddi hysbysiad archwilio newydd ac ailgychwyn y broses. Bydd hyn yn arwain at gynnydd yn y ffi archwilio.

## Y wybodaeth sy’n ofynnol ar gyfer yr archwiliad

Mae’r Archwilydd Cyffredinol wedi nodi bod yn rhaid i BOB cyngor yng Nghymru ddarparu’r wybodaeth ganlynol ar gyfer archwiliad 2021-22. Mae’r wybodaeth yn ofynnol o dan adran 52 o Ddeddf Archwilio Cyhoeddus (Cymru) 2004.

Dylech anfon y ffurflen flynyddol wreiddiol atom a chopïau o’r dogfennau canlynol cyn gynted â phosibl, ac erbyn 15 Gorffennaf 2022 fan bellaf, beth bynnag. Bydd methu â darparu’r wybodaeth hon yn amserol yn peri codi ffioedd archwilio ychwanegol ar y Cyngor.

Wrth ymgymryd â’n gwaith archwilio, efallai y byddwn yn nodi esboniadau neu wybodaeth bellach sy’n ofynnol i’n galluogi i gwblhau’r archwiliad ac nad ydynt wedi eu nodi yn y llythyr hwn. Mae hyn yn rhan arferol o’r broses archwilio wrth inni ganfod materion y mae angen eu hystyried. Byddwn yn rhoi gwybod i chi am unrhyw esboniadau neu wybodaeth bellach sydd ei hangen, yn ystod yr archwiliad.

## Datganiadau cyfrifyddu

1. Cysoniad banc ar 31 Mawrth 2022. Ceir templed o gysoniad banc yn yr e-bost eglurhaol.
2. Esboniad o’r amrywiadau rhwng cyfrifon 2020-21 a 2021-22 a adroddwyd yn y ffurflen flynyddol eleni. Ceir templed ar gyfer esbonio amrywiadau yn yr e-bost eglurhaol.
3. Os yw'n berthnasol, esboniad o unrhyw wahaniaethau (h.y. ailddatganiadau) rhwng cyfrifon 2020-21 a gynhwyswyd yn ffurflen flynyddol y llynedd a chyfrifon 2020-21 a adroddwyd ar y ffurflen flynyddol eleni.

Mae canllawiau ar gyfer paratoi’r dogfennau hyn wedi cael eu cynnwys yn y Canllaw i Ymarferwyr. Cyfeiriwch at y Canllaw i Ymarferwyr yn y lle cyntaf. Os bydd arnoch angen cymorth pellach, gall Un Llais Cymru ddelio ag ymholiadau’r Cyngor.

## Datganiad Llywodraethu Blynyddol

1. Esboniad o reolaethau mewnol a threfniadau cymeradwyo'r Cyngor ar gyfer taliadau a wneir gan y Cyngor. Ceir templed ar gyfer esbonio rheolaethau talu yn yr e-bost eglurhaol.
2. Copi o'r hysbysiad archwilio a ddangosir ar hysbysfwrdd a gwefan y Cyngor.

## Ffioedd archwilio

Codir ffioedd archwilio yn unol â Chynllun Ffioedd Swyddfa Archwilio Cymru sydd ar gael yn <https://www.audit.wales/cy/amdanom-ni/graddfeydd-ffioedd-gosod-ffioedd>.

## Annibyniaeth

Nid ydym yn gwybod am unrhyw wrthdaro buddiannau rhwng yr archwilydd a’r Cyngor, ei aelodau na’i staff. Byddwn yn rhoi gwybod i chi os byddwn yn dod yn ymwybodol o wrthdaro posibl. Dylech roi gwybod i ni os ydych yn gwybod am unrhyw wrthdaro buddiannau o’r fath.

## Cwynion

Os oes gennych unrhyw gwynion amdanom ni, cysylltwch â ni yn y cyfeiriad uchod, os gwelwch yn dda. Fel arall, cewch anfon e-bost i [cwynion@archwilio.cymru](mailto:cwynion@archwilio.cymru).

## Atodiad 2 – Hysbysiad archwilio

Hysbysiad pennu’r dyddiad ar gyfer arfer hawliau etholwyr

**Cyngor Cymunedol Dinas Cross**

Blwyddyn ariannol yn dod i ben ar 31 March 2022

1. Dyddiad cyhoeddi \_\_20 Mehefin 2022\_\_\_\_\_\_\_\_\_\_\_\_\_\_
2. Bob blwyddyn, archwilir y cyfrifon blynyddol gan Archwilydd Cyffredinol Cymru. Cyn y dyddiad hwn, mae unrhyw berson â diddordeb yn cael cyfle i archwilio a gwneud copïau o’r cyfrifon a’r holl lyfrau, gweithredoedd, contractau, biliau, talebau a derbynebau ac yn y blaen sy’n ymwneud â hwy am 20 diwrnod gwaith ar rybudd rhesymol. Ar gyfer y flwyddyn a ddaeth i ben 31 Mawrth 2021, bydd y dogfennau hyn ar gael ar rybudd rhesymol ar gais i:

\_\_\_\_\_\_\_\_\_Elin Jones (Clerc)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_Ty \_Porth Dinas Cross SA42 0SA\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rhwng yr oriau o \_\_\_\_9yb\_\_\_\_\_\_ a \_\_5yp\_\_\_\_\_\_\_\_ o ddydd Llun i ddydd Gwener

Yn dechrau ar 20 Mehefin 2022

Ac yn dod i ben ar 3 Awst 2022

1. O 12 Medi 2022, hyd nes y bydd yr archwiliad wedi ei gwblhau, mae gan Etholwyr Llywodraeth Leol a’u cynrychiolwyr hefyd:

* yr hawl i holi’r Archwilydd Cyffredinol ynglŷn â’r cyfrifon.
* yr hawl i ddod gerbron yr Archwilydd Cyffredinol a mynegi gwrthwynebiad i’r cyfrifon neu unrhyw eitem ynddynt. Rhaid rhoi rhybudd ysgrifenedig o wrthwynebiad i’r Archwilydd Cyffredinol yn gyntaf. Rhaid rhoi copi o’r rhybudd ysgrifenedig hefyd i’r Cyngor.

Gellir cysylltu â’r Archwilydd Cyffredinol drwy: Archwiliadau Cynghorau Cymuned, Archwilio Cymru, 24 Heol y Gadeirlan Caerdydd CF11 9LJ neu drwy e-bost yn [archwiliadcyngorcymunedol@archwilio.cymru](mailto:archwiliadcyngorcymunedol@archwilio.cymru).

1. Cynhelir yr archwiliad o dan ddarpariaethau Deddf Archwilio Cyhoeddus (Cymru) 2004, Rheoliadau Cyfrifon ac Archwilio (Cymru) 2014 a Chod Ymarfer Archwilio Archwilydd Cyffredinol Cymru.

## Hawliau etholwyr o dan Ddeddf Archwilio Cyhoeddus (Cymru) 2004

### Y sefyllfa sylfaenol

Drwy gyfraith, mae gan unrhyw berson â diddordeb yr hawl i archwilio cyfrifon y Cyngor. Os oes gennych hawl ac os ydych wedi cofrestru i bleidleisio yn etholiadau’r cyngor lleol, yna mae gennych chi (neu eich cynrychiolydd) yr hawl hefyd i ofyn cwestiynau amdanynt i’r Archwilydd Cyffredinol neu i herio eitem sydd wedi ei chynnwys yn y cyfrifon.

### Yr hawl i archwilio’r cyfrifon

Pan fydd corff llywodraeth leol wedi cwblhau ei gyfrifon ar gyfer y flwyddyn ariannol flaenorol, rhaid iddo hysbysebu eu bod ar gael i bobl edrych arnynt. Ar ôl rhoi rhybudd rhesymol o’ch bwriadau, bydd gennych wedyn 20 diwrnod gwaith i edrych drwy’r cyfrifon a’r dogfennau ategol. Cewch wneud copïau o’r cyfrifon a’r rhan fwyaf o’r dogfennau perthnasol gan y corff. Mae’n debyg y bydd yn rhaid i chi dalu tâl copïo.

### Yr hawl i ofyn cwestiynau i’r archwilydd ynglŷn â’r cyfrifon

Cwestiynau ynglŷn â’r cyfrifon yn unig y cewch eu gofyn i’r Archwilydd Cyffredinol. Nid oes rhaid i’r Archwilydd Cyffredinol ateb cwestiynau ynghylch polisïau, cyllid, gweithdrefnau’r corff na dim arall nad yw’n gysylltiedig â’r cyfrifon. Rhaid i’ch cwestiwn ymwneud â’r cyfrifon sy’n destun yr archwiliad. Nid oes rhaid i’r Archwilydd Cyffredinol ddweud a yw’n credu bod rhywbeth y mae’r cyngor wedi’i wneud, neu eitem yn ei gyfrifon, yn gyfreithlon neu’n rhesymol.

### Yr hawl i fynegi gwrthwynebiad i’r cyfrifon

Os byddwch yn tybio bod y corff wedi gwario arian na ddylai fod wedi ei wario, neu fod rhywun wedi achosi colled i’r corff yn fwriadol neu drwy ymddwyn yn anghyfrifol, cewch fynegi gwrthwynebiad i’r Archwilydd Cyffredinol drwy anfon ‘hysbysiad o wrthwynebiad’ ffurfiol, y mae’n rhaid iddo fod yn ysgrifenedig, i’r cyfeiriad isod. Rhaid i chi ddweud wrth yr Archwilydd Cyffredinol pam yr ydych yn gwrthwynebu. Rhaid i’r Archwilydd Cyffredinol ddod i benderfyniad ynglŷn â’ch gwrthwynebiad. Os nad ydych yn fodlon ar y penderfyniad hwnnw, cewch apelio i’r llys.

Cewch wrthwynebu hefyd os byddwch yn meddwl bod rhywbeth yn y cyfrifon y dylai’r Archwilydd Cyffredinol ei drafod gyda’r Cyngor neu ddweud wrth y cyhoedd amdano mewn ‘adroddiad buddiant cyhoeddus’. Unwaith eto, rhaid i chi roi eich rhesymau yn ysgrifenedig i’r Archwilydd Cyffredinol yn y cyfeiriad isod. Yn y sefyllfa honno, rhaid i’r Archwilydd Cyffredinol benderfynu a ddylid cymryd unrhyw gamau. Fel arfer, bydd yr Archwilydd Cyffredinol yn rhoi rhesymau dros ei benderfyniad, ond nid oes rhaid iddo wneud hynny ac ni chewch apelio i’r llys. Ni chewch ddefnyddio’r ‘hawl i wrthwynebu’ hon i wneud cwyn bersonol neu hawliad yn erbyn y corff.

Os byddwch yn dymuno gwneud cwyn neu hawliad personol, dylech fynd â’r cwynion hyn i’ch Canolfan Cyngor ar Bopeth leol, Canolfan y Gyfraith leol, neu eich cyfreithiwr. Efallai y cewch hefyd gwyno wrth Ombwdsmon Gwasanaethau Cyhoeddus Cymru os byddwch yn credu bod Aelod o’r corff wedi torri’r Cod Ymddygiad ar gyfer Aelodau. Gellir cysylltu â’r Ombwdsmon yn: 1 Heol yr Hen Gae, Pencoed, Pen-y-bont ar Ogwr CF35 5LJ, (ffôn: (01656) 641 150).

### Beth arall y gellwch ei wneud

Yn hytrach na gwrthwynebu, gellwch roi gwybodaeth i’r Archwilydd Cyffredinol sy’n berthnasol i’w gyfrifoldebau. Er enghraifft, gellwch sôn wrth yr Archwilydd Cyffredinol os byddwch yn meddwl bod rhywbeth o’i le ar y cyfrifon neu am wastraff ac aneffeithlonrwydd yn y ffordd y mae’r Cyngor yn rhedeg ei wasanaethau. Nid oes rhaid i chi ddilyn unrhyw derfynau amser na gweithdrefnau penodol. Nid oes rhaid i’r Archwilydd Cyffredinol roi adroddiad manwl i chi ar ei ymchwiliad i’r materion a godwyd gennych, ond fel arfer bydd yn dweud wrthych beth yw’r canlyniad cyffredinol.

### Gair terfynol

Rhaid i gyrff llywodraeth leol, ac felly trethdalwyr lleol, dalu costau delio â chwestiynau a gwrthwynebiadau. Pan fydd yr Archwilydd Cyffredinol yn penderfynu a ddylid mynd â’ch gwrthwynebiad ymhellach, un o gyfres o ffactorau y mae’n rhaid iddo eu hystyried yw’r costau fydd yn gysylltiedig. Ni fydd yn parhau â’r gwrthwynebiad ond os bydd er budd y cyhoedd i wneud hynny. Os byddwch yn apelio i’r llys, efallai y bydd yn rhaid i chi dalu am yr achos eich hun.

Os byddwch yn dymuno cysylltu â’r Archwilydd Cyffredinol, ysgrifennwch at: Archwiliadau Cynghorau Cymuned, Archwilio Cymru, 24 Heol y Gadeirlan, Caerdydd CF11 9LJ.